Bilogo, Lungsod ng Batangas

Isa ang Bilogo (opisyal na Barangay Bilogo o Brgy. Bilogo) sa 105 barangay na bumubuo sa Lungsod ng Batangas, Pilipinas. Ito'y isang pamayanang rural na matatagpuan sa silangan ng lungsod at may layong 20 minuto mula sa Poblacion. Nahahati sa pitong purok ang Brgy. Bilogo at mayroon itong tatlong sitio: Bagong Pook, Callejon o Ilaya, at Santolan.

Etimolohiya 

Ayon sa isang lumang alamat, nagmula ang Bilogo sa bayugo, ang salitang Tagalog para sa "bunga ng puno ng gugo" na dati'y sagana sa pamayanan. Nang lumaon, ang bayugo ay naging biyugo hanggang sa huli'y tinawag na itong Bilogo.

Kasaysayan 

Mula pa noong 1870 ay isa na ang Bilogo sa pinakamatatandang barangay ng Lungsod ng Batangas. Pag-aari ang Brgy. Bilogo ng isang mayamang opisyal na Espanyol na nakapangasawa ng isa sa mga katutubong naninirahan dito. Marami pang nangyari na pag-aasawahan ng mga dayuhan at lokal na residente at ang populasyon ay unti-unting lumaki. Makalipas ang ilang taon, ang Bilogo ay naging isang sitio at isinama ito sa Sitio Maapas; mula noon ay nakilala itong Bilogo Maapas. Kalaunan, humiwalay sa isa't isa ang Bilogo at Maapas at naging mga nagsasariling barangay.

Isa si Quintin Manalo sa mga kauna-unahang teniente del barrio na naglingkod bilang pinuno ng Brgy. Bilogo. Nahalal naman sa mga sumunod pang eleksyon ang mga sumusunod: Fortunato Sulit, Jose Manalo, Miguel Ebe, Exequiel Perez, Victor Castillo, Miguel Chavez, Felix Sulit, Juan Perez, at Dionisio Panganiban. Noong Ikalawang Digmaang Pandaigdig, sinunog ng mga sundalong Hapon ang mga bahay nina Eleuterio Canent, Hilarion Lontoc, Pedro Ramos, at Francisco Rosales dahil sa pag-aakalang pinaslang sa Brgy. Bilogo ang isa sa kanilang mga opisyal. Taong 1960 nang ipinatayo ang isang pampublikong paaralang pang-elementaya sa pangangasiwa ng pamahalaan. Sa loob ng tatlong sunod-sunod na taon (1998-2000), kinilala ang Brgy. Bilogo bilang "pinakamalinis at pinakamalusog na barangay sa Lungsod ng Batangas" at maging sa buong Calabarzon; nangyari ito sa buong panunungkulan ni Angel Umali. Pagkatapos ni Umali, sunod namang nahalal na kapitan ng barangay si Alfredo Villanueva. Noong kanyang panunungkulan, may isinagawang pagpapabuti sa patubig at itinayo ang pasilidad sa pagrekober ng materyales upang panatilihin ang wastong pagbubukod ng mga basura. Noong 2007, hinalinhinan si Villanueva ni Ramil Manalo. Sa kasalukuyan, si Jaime Villena ay nanunungkulan ng ikatlo niyang termino bilang kapitan ng barangay pagkatapos magwagi sa mga lokal na eleksyon ng 2010, 2013, at 2018.

Heograpiya 

Matatagpuan ang Brgy. Bilogo sa hilaga ng Brgy. Talumpok Silangan; sa kanluran ng Brgy. San Jose Sico; sa silangan ng Brgy. Paharang Silangan; at sa timog ng Brgy. Maapas. Sagana sa pamayanan ang mga gubat, sapa, mababang burol, punong namumunga ng prutas, at pananim. Ang mga kabahayan at pook pangkalakalan ay kadalasang matatagpuan sa kahabaan ng mga pangunahin at di-pangunahing kalsada.

Imprastruktura at utilidad 

Meralco ang naglalaan ng kuryente sa Brgy. Bilogo samantalang ang komunikasyong pantelepono at ang koneksyon sa Internet ay iginagarantiya ng Globe Telecom at PLDT. Sa kabilang banda, ang suplay ng tubig ay pinangangasiwaan naman ng lokal na patubig at programang pangkalinisan.

Bukod sa lumalaking ani ng mga pananim at paghahayupan, may ilan na ring umuusbong na establisimyentong pang-industriya sa pamayanan, tulad ng Ortemer General Merchandise at Unija Hija Enterprises. Kaugnay nito, noong Marso 2010 ay kinilala ng UP Planning and Development Research Foundation, Inc. ang Brgy. Bilogo bilang isa sa siyam na "lumalagong pasilyo" o growth corridor ng Lungsod ng Batangas.

Galeriya

Sanggunian

Panlabas na kawing 

 Opisyal na Websayt ng Pamahalaang Lokal ng Lungsod ng Batangas

Lungsod ng Batangas